NOLIKUMS

I VISPĀRĪGIE JAUTĀJUMI

1. Nolikums paredz Mārupes novada Domes konkursa “Mammu bizness Mārupē” (turpmāk – Konkurss) organizācijas, norises un līdzfinansējuma piešķiršanas kārtību.
2. Konkursa mērķi ir:
   1. motivēt māmiņas saskatīt sevī uzņēmējas potenciālu un uzsākt komercdarbību;
   2. sekmēt jaunu produktu un pakalpojumu veidošanu;
   3. sekmēt jauno māmiņu sociālo iekļaušanu, sevis pilnveidošanu, atvieglojot un veicinot veiksmīgāku atgriešanos darba tirgū.
3. Konkursu rīko un finansē Mārupes novada Dome (turpmāk – Konkursa rīkotājs).
4. Kopējais Konkursa ietvaros pieejamais līdzfinansējums ir 12 000,00 EUR (divpadsmit tūkstoši *euro, 00 centi*), maksimālais viena projekta realizācijai pieejamais līdzfinansējums ir 3000,00 EUR (trīs tūkstoši *euro, 00 centi*).
5. Lēmumu par Konkursa uzvarētājām pieņem Konkursa vērtēšanas komisija (turpmāk – Komisija), kuras sastāvu apstiprina ar Mārupes novada Domes lēmumu.
6. Konkursa rīkotājs un Komisija nodrošina konfidencialitāti. Komisija un citas iesaistītās personas, kas vērtē vai cita pamatota iemesla dēļ saskaņā ar šo nolikumu iegūst piekļuvi Konkursa pieteikumu dokumentācijai, pirms dokumentu saņemšanas paraksta apliecinājumu par objektivitāti un informācijas neizpaušanu (6.pielikums). Informācijas neizpaušanas pienākums neattiecas uz informāciju, kas publiski kļūst pieejama ideju prezentāciju atlases kārtā.
7. Kārtējā Konkursā nevar piedalīties iepriekšējo gadu Konkursa uzvarētājas.

II Konkursa izsludināšana un organizēšanas kārtība

1. Konkursa rīkotājs paziņojumu par Konkursa sākumu publicē Mārupes novada Domes tīmekļa vietnē [www.marupe.lv](http://www.marupe.lv). Paziņojumā tiek norādīta šāda informācija:
   1. konkursa rīkotājs;
   2. konkursa nosaukums;
   3. konkursa pieteikumu iesniegšanas vieta;
   4. konkursa pieteikumu iesniegšanas termiņi;
   5. kontaktinformācija jautājumu un neskaidrību gadījumā;
   6. norāde par to, kur var iepazīties ar konkursa nolikumu.
2. Konkurss tiek organizēts divās kārtās:
   1. konkursa I. kārta – Konkursa pieteikuma (1.pielikums) un naudas plūsmas aprēķina (2.pielikums) iesniegšana un izvērtēšana;
   2. konkursa II. kārta – Konkursa dalībnieču prezentācijas un Konkursa uzvarētāju paziņošana.
3. Ar Konkursa nolikumu var iepazīties Mārupes novada Domes tīmekļa vietnē [www.marupe.lv](http://www.marupe.lv) un Mārupes novada Domē, Daugavas ielā 29, Mārupe, Mārupes novads, LV – 2167.

III Konkursa dalībnieces tiesības un pienākumi

1. Konkursa dalībniecei nav tiesību iesniegt pieteikumu Konkursā un iesniegtais pieteikums ir noraidāms, ja uz viņu ir attiecināms sekojošais:
   1. ar tiesas lēmumu pasludināta par maksātnespējīgu, tajā skaitā atrodas tiesiskās aizsardzības procesā, ārpus tiesas tiesiskās aizsardzības procesā, tā saimnieciskā darbība ir izbeigta vai tas atrodas likvidācijas procesā;
   2. pilnā apmērā un noteiktajos termiņos nav samaksājis nodokļus un/vai citus valsts vai pašvaldību noteiktos obligātos maksājumus;
   3. Savu komercdarbību veic vai plāno veikt:
      1. saistībā ar rūpniecisku alkoholisko dzērienu ražošanu, vairumtirdzniecību;
      2. saistībā ar tabakas izstrādājumu ražošanu;
      3. saistībā ar azartspēlēm un derībām;
      4. operācijas ar nekustāmo īpašumu;
      5. ar intīma rakstura izklaidi saistītā nozarē;
      6. nozares, uz kurām attiecināms Eiropas Komisijas Regulas Nr.1407/2013 1.panta 1.punkts.
   4. Nav ievērojusi šo nolikumu;
   5. Konkursa pieteikuma vērtēšanas gaitā ir centusies iegūt konfidenciālu informāciju vai jebkādā veidā ietekmēt lēmumu pieņemšanas procesu.
2. Ja Komisija kādu no šī nolikuma 11.punktā minētajiem apstākļiem konstatē Konkursa norises gaitā, iesniegtais pieteikums ar Komisijas lēmumu tiek noraidīts.
3. Konkursa dalībniecei ir tiesības:
   1. lūgt Konkursa rīkotājam izskaidrot nolikumu, vēršoties Mārupes novada Domē pie Uzņēmējdarbības attīstības konsultanta, Daugavas ielā 29, Mārupe, Mārupes novads, LV – 2167; tālrunis: 67 149 856, 29 330 721; e-pasts: [jolanta.kursisa@marupe.lv](mailto:jolanta.kursisa@marupe.lv).
   2. pirms Konkursa pieteikuma iesniegšanas termiņa beigām atsaukt iesniegto Konkursa pieteikumu;
   3. saņemt Konkursa lēmumu par Konkursa rezultātiem, ja šī Konkursa dalībniece ir uzvarējusi Konkursā.
4. Viena Konkursa dalībniece Konkursa ietvaros var iesniegt vienu projekta pieteikumu.
5. Konkursa dalībniece ir atbildīga par Konkursa rīkotājam Konkursa ietvaros sniegtās informācijas un dokumentu patiesumu.
6. Līguma slēgšana par līdzfinansējuma piešķiršanu tiek uzskatīta par atbalsta piešķiršanas brīdi, ko ar Konkursa uzvarētāju slēdz Konkursa rīkotājs un kas ir uzskatāms par *de minimis* atbalsta piešķiršanas brīdi saskaņā ar Eiropas Komisijas 2013.gada 18.decembra Regulu (ES) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam (turpmāk – Eiropas Komisijas Regula Nr.1407/2013).
7. Atbalstu šī Konkursa ietvaros nevar apvienot ar citu *de minimis* atbalstu vai citu atbalstu par tām pašām attiecināmajām izmaksām citu aktivitāšu ietvaros no vietējiem, reģionālajiem, valsts vai Eiropas Savienības līdzekļiem.
8. Publicitātes nodrošināšanas nolūkā konkursa “Mammu bizness Mārupē” ietvaros rīkotie pasākumi var tikt fotografēti un filmēti, un šādi materiāli var tikt publiskoti sociālajos tīklos, masu saziņas līdzekļos un citādos publiskos avotos. Informācija par Konkursu, tās dalībniecēm var tikt izmantota publiskajā komunikācijā, pamatojoties uz leģitīmo interesi - nodrošināt Konkursa fakta fiksēšanu, vēsturiskās pēctecības nodrošināšanu un sabiedrības informētības par Konkursa veicināšanu.

IV Konkursa dalībniecēm noteiktās prasības

1. Par Konkursa dalībnieci var būt sieviete, kura audzina bērnu kopīgā dzīvesvietā vecumā līdz 8 gadiem (ieskaitot) un atbilst šādiem nosacījumiem;
   1. fiziska persona, kuras deklarētā dzīvesvieta ir kādā no Eiropas Savienības valstīm un plāno veikt saimniecisko darbību Konkursa darbības teritorijā. Ja deklarētā dzīvesvieta ir ārpus Latvijas Republikas (turpmāk – LR), Konkursa pieteikumam jāpievieno šī nolikuma 23.3.punktā norādītie dokumenti.
   2. viņa ir dibinātāja LR Uzņēmuma reģistra komercreģistrā reģistrētam komersantam, kas atbilst mazo un vidējo komersantu (turpmāk - MVK) kategorijai, kura veic saimniecisko darbību Konkursa darbības teritorijā un šis komersants Konkursa pieteikuma iesniegšanas brīdī reģistrēts komercreģistrā ne ilgāk par 24 mēnešiem pirms pieteikuma iesniegšanas Konkursam.
2. Konkursa dalībniece uzvaras gadījumā Konkursa ietvaros organizējamo saimniecisko darbību vai komercdarbību apņemas veikt Mārupes novada administratīvajā teritorijā.
3. Pirms līdzfinansējuma piešķiršanas komisija izvērtē, vai konkursa dalībniece atbilst Eiropas Komisijas Regulas Nr.1407/2013 nosacījumiem:
   1. vai Konkursa dalībniece atbilst vienas vienotas komercsabiedrības definīcijai, saskaņā ar Eiropas Komisijas Regulas Nr.1407/2013 2. panta 2. punktu;
   2. vai ir bijusi Konkursa dalībnieces komercsabiedrības apvienošanās, sadalīšana vai iegāde pēdējo triju fiskālo gadu periodā, saskaņā ar Eiropas Komisijas Regulas Nr.1407/2013 3. panta 8. un 9. punktu;
   3. vai Konkursa dalībnieces darbības nozare un darbības ir attiecināmas *de minimis* atbalsta saņemšanai, saskaņā ar Eiropas Komisijas Regulas Nr.1407/2013 1. panta 1.punktam;
   4. vai plānotā *de minimis* atbalsta apmērs kopā ar iepriekš saņemto *de minimis* atbalstu vienas vienotas komercsabiedrības līmenī kārtējā un iepriekšējo divu fiskālo gadu periodā nepārsniedz Eiropas Komisijas Regulas Nr.1407/2013 3. panta 2.punktā noteikto robežvērtību.
4. Līdzfinansējuma apguves maksimālais termiņš ir 12 (divpadsmit) mēneši no līguma ar Konkursa rīkotāju par līdzfinansējuma piešķiršanu noslēgšanas brīža.

V Konkursa pieteikuma sagatavošanas prasības

1. Konkursa pieteikums sastāv no Konkursa I. kārtai iesniedzamajiem dokumentiem:

23.1. aizpildītas Konkursa pieteikuma veidlapas un aizpildītas projekta ieviešanas izmaksu tāme, atšifrējot naudas izlietojuma pozīcijas un paredzot Konkursa dalībnieces pašfinansējumu vismaz 20% apmērā no tāmes kopsummas (1.pielikums). Par pašfinansējumu tiek uzskatīts pretendenta finansiāls ieguldījums Konkursa ietvaros iesniegtās tāmes pozīciju apmaksai;

23.2. prognozētās naudas plūsmas aprēķina (2.pielikums);

23.3. izziņa par Konkursa dalībnieces un viņas nepilngadīgā bērna deklarēto dzīvesvietu, ja viņu deklarētā dzīvesvieta ir ārpus LR;

23.4. ja Konkursa dalībniecei nepieder nekustamais īpašums vai tā nedzīvo Konkursa darbības teritorijā, ir jāiesniedz apliecinājums ar nekustamā īpašuma īpašnieka piekrišanu vai līgums (piemēram, nomas līgums u.tml.) par Konkursa pieteikumā paredzētās saimnieciskās darbības veikšanu. Vietai, kur tiks veikta komercdarbība vai saimnieciskā darbība, jāatbilst plānotās darbības specifikai un normatīvos aktos noteiktajai kārtībai;

23.5. *de minimis* atbalsta uzskaites sistēmas sagatavotās veidlapas izdruku vai norādīt šī nolikuma 1.pielikumā sistēmā izveidotās un apstiprinātās veidlapas identifikācijas numuru (turpmāk - ID);

23.6. cita informācija, ko Konkursa dalībniece uzskata par nepieciešamu.

1. Konkursa pieteikums ir jāsagatavo datorrakstā, valsts valodā.

VI Konkursa pieteikuma atbalstāmās un neatbalstāmās izmaksas

1. Par atbalstāmām tiek noteiktas izmaksas, kas saistītas ar:
   1. preces vai pakalpojuma izstrādi;
   2. pirmreizējām izmaksām, kas saistītas ar telpu iekārtošanu (inventāra, pamatlīdzekļu iegāde);
   3. mārketinga izmaksām (prezentreklāma, vizuālās identitātes izveidošana, drukas materiāli u.tml.);
   4. specifiskas tehnikas un/vai iekārtas iegādi;
   5. izejmateriālu iegādi komercdarbības uzsākšanai/ražošanai;
   6. interneta mājas lapas izstrādi;
   7. licenču iegādi;
   8. specifiska rakstura datorprogrammu iegādi;
   9. specifiska rakstura personāla apmācību;
   10. preču zīmes reģistrāciju;
   11. patentu reģistrāciju LR Patentu valdē.
2. Par neatbalstāmām izmaksām tiek noteiktas šādas izmaksas:
   1. kas radušās pirms nolikumā paredzētās līguma noslēgšanas ar Konkursa rīkotāju;
   2. telpu nomas maksa, kā arī citas ar telpu lietošanu saistītas izmaksas (komunālie maksājumi u.tml.);
   3. telpu remonta izmaksas, kas nav saistītas ar pirmreizējām izmaksām;
   4. Konkursa pieteikuma sagatavošanas izmaksas;
   5. darba alga un nodokļi;
   6. visas citas izmaksas, izņemot tās, kas iekļautas atbalstāmajās izmaksās;

VII Konkursa pieteikuma iesniegšana

1. Konkursa pieteikums jāiesniedz vienā no šiem veidiem:
   1. drukātā formā, nogādājot to personīgi Mārupes novada Dome, Daugavas ielā 29, Mārupē, Mārupes novadā, LV-2167;
   2. nosūtot pa pastu (datums uz pasta nosūtīšanas zīmoga nedrīkst būt vēlāks par Konkursa pieteikuma iesniegšanas termiņu) Mārupes novada Dome, Daugavas iela 29, Mārupe, Mārupes novads, LV-2167;
   3. elektroniski (\*.doc, \*.xls vai \*.pdf datņu formātā) ar elektronisko parakstu un laika zīmogu, nosūtot uz e-pasta adresi: [marupe@marupe.lv](mailto:marupe@marupe.lv).
2. Konkursa I kārtas dokumentu iesniegšanas termiņš nav mazāks par 30 (trīsdesmit) kalendārajām dienām no pieteikumu iesniegšanas izsludināšanas.
3. Konkursa pieteikumam un pielikumiem, kas tiek iesniegti:
   1. drukātā formātā, jābūt cauršūtiem un ievietotiem aizlīmētā aploksnē ar šādu norādi „Pieteikums konkursam “Mammu bizness Mārupē””;
   2. elektroniskā formātā, visi dokumenti ievietoti un parakstīti vienā EDOC formāta pakotnē.
4. Konkursa pieteikums, kas tiks iesniegts, neievērojot Konkursa nolikumā paredzēto kārtību, netiks vērtēts.
5. Papildus drīkst pievienot arī citus šajā nolikumā neminētus pielikumus (fotogrāfijas, shēmas, rasējumus u.c.).
6. Konkursa dalībniecēm nav tiesību pēc Konkursa pieteikuma iesniegšanas to labot vai papildināt.

VIII Konkursa dalībnieces vērtēšana un rezultātu paziņošana

1. Konkursa pieteikumus vērtē Komisija, kura sastāv no astoņiem locekļiem un komisijas sekretāra. Komisijas priekšsēdētāju ievēl Komisija.
2. Komisijai Konkursa pieteikumu vērtēšanā ir tiesības pieaicināt neatkarīgus ekspertus.
3. Konkursa pieteikumu un tam pievienoto dokumentu vērtēšanu veic Komisija, un vērtēšana notiek divās kārtās:
   1. I kārtā tiek vērtēta Konkursa pieteikuma atbilstība pēc satura un kvalitatīvajiem rādītājiem atbilstoši nolikuma 3.pielikumā noteiktajiem vērtēšanas kritērijiem. Vērtēšana notiek Komisijai vērtējot iesniegto Konkursa pieteikumu, izmantojot punktu metodi. Pieteikumi tiek sarindoti piešķirto punktu secībā un II atlases kārtai tiek virzīti ne vairāk kā 10 (desmit) pieteikumi ar visvairāk saņemto punktu skaitu;
   2. II kārtā tiek vērtēta Konkursa dalībnieces prezentācija un atbildes uz Komisijas jautājumiem atbilstoši nolikuma 4.pielikumā noteiktajiem vērtēšanas kritērijiem. Vērtēšana notiek Komisijai vērtējot Konkursa dalībnieces uzstāšanos, izmantojot punktu metodi. Ja projekts II kārtas vērtēšanā nav sasniedzis minimālo punktu skaitu - 8 (astoņi) punkti, tam netiek piešķirts līdzfinansējums. Vērtējot II kārtu netiek ņemti vērā I kārtas saņemtie punkti.
4. Par Konkursa uzvarētājām tiek atzītas Konkursa kopvērtējumā augstāko novērtējumu ieguvušās Konkursa dalībnieces. Komisijas lēmums par Konkursa uzvarētājām ir galīgs un nav apstrīdams. Gadījumā, ja Konkursa uzvarētāja no projekta realizācijas Konkursa ietvaros atsakās, ar Komisijas lēmumu par Konkursa uzvarētāju var tikt atzīta nākamā augstāko kopējo punktu summu ieguvusī Konkursa dalībniece.
5. Komisija Konkursa uzvarētāju paziņo ne vēlāk kā 70 (septiņdesmit) dienu laikā no Konkursa pieteikumu iesniegšanas termiņa beigu datuma, izņemot, ja iestājas nolikuma 36.punktā paredzētais gadījums, kad Konkursa uzvarētāja atsakās no projekta realizācijas Konkursa ietvaros.
6. Konkursa Komisijas lēmums par Konkursa rezultātiem tiek paziņots:
   1. par Konkursa I kārtas rezultātiem - elektroniski, nosūtot Konkursa dalībniecei informāciju uz Konkursa pieteikumā norādīto e-pasta adresi;
   2. par Konkursa II kārtas rezultātiem – elektroniski ,5 darba dienu laikā, pēc nolikuma 35.2.apakšpunktā minēto prezentāciju uzklausīšanas un izvērtēšanas, nosūtot Konkursa dalībniecei informāciju uz Konkursa pieteikumā norādīto e-pasta adresi;
   3. Mārupes novada Domes tīmekļa vietnē [www.marupe.lv](http://www.marupe.lv), ievietojot preses relīzi.
7. Konkursa uzvarētāja 30 dienu laikā no Komisijas lēmuma par Konkursa uzvarētāju pieņemšanas dienas:
   1. reģistrējas Valsts ieņēmumu dienestā (turpmāk – VID) kā saimnieciskās darbības veicējs vai dibina LR Uzņēmuma reģistra komercreģistrā reģistrētu komersantu;
   2. iesniedz dokumentus, kas apliecina tiesības veikt saimniecisko darbību Konkursa darbības teritorijā noteiktajā Konkursa realizācijas un uzraudzības periodā.
8. Konkursa uzvarētāja, pēc 39.punktā norādīto dokumentu iesniegšanas Konkursa rīkotājam, slēdz līgumu par līdzfinansējuma piešķiršanu, atbilstoši nolikumā paredzētajām prasībām, līdzfinansējumu ieskaitot līgumā paredzētajā kārtībā, saskaņā ar šī nolikuma 45.punktu, attiecīgā komersanta vai saimnieciskās darbības veicēja kredītiestādes norēķinu kontā. Līgums tiek slēgts pieejamā finansējuma ietvaros, saskaņā ar šī nolikuma 4. punktu. Līgums slēdzams viena mēneša laikā no 39.punktā norādīto dokumentu iesniegšanas, bet ne vēlāk kā Eiropas Komisijas Regulas Nr.1407/2013 7.panta 4.punktā un 8.punktā noteiktajā termiņā.
9. Konkursa rīkotājs var lūgt Konkursa dalībniecei, Konkursa uzvarētājai, tā komersantei vai Konkursa uzvarētājai kā saimnieciskās darbības veicējai iesniegt papildu informāciju vai dokumentus, lai pārbaudītu sniegtās informācijas patiesumu.
10. Ja Konkursa uzvarētāja nav izpildījis kādu no šā nolikuma nosacījumiem vai jebkādu citu iemeslu dēļ netiek noslēgts līgums ar Konkursa rīkotāju nolikumā paredzētajā kārtībā, Konkursa uzvarētāja zaudē tiesības būt atzītai par Konkursa uzvarētāju.

IX Līdzfinansējuma piešķiršanas kārtība

1. Konkursa uzvarētāja komersante un Konkursa uzvarētāja, kas reģistrēta kā saimnieciskās darbības veicēja, ir atbildīga par visu nodokļu samaksu no līdzfinansējuma ietvaros veiktajām izmaksām atbilstoši LR normatīvajos aktos noteiktajām prasībām.
2. Konkursa rīkotājam ir tiesības jebkurā laikā pieprasīt papildu dokumentus, kas pamato izdevumus atbilstoši nolikuma 2.pielikumam aizpildītajai veidlapai par attiecīgā projekta realizācijai prognozējamajiem nepieciešamajiem finanšu līdzekļiem.
3. Līdzfinansējuma izmaksa notiek, pamatojoties uz Konkursa uzvarētājas komersantes vai Konkursa uzvarētājas kā saimnieciskās darbības veicējas un Konkursa rīkotāja noslēgto līgumu, divās daļās. Pirmajā daļā avansā tiek izmaksāti 60% no kopējās atbalstītās līdzfinansējuma summas. Projekta realizācijas laikā komersants iesniedz atskaiti par pašfinansējumu 20% apmērā un piešķirto 60% līdzfinansējumu izlietojumu (5.pielikums). Atlikušie 40% no kopējās līdzfinansējuma summas tiek izmaksāti pēc tam, kad iesniedz atskaites par avansā izmaksāto līdzekļu izlietojumu atbilstoši nolikuma 5.pielikumā pievienotajai formai.
4. Par pašfinansējumu tiek uzskatīts pretendenta finansiāls ieguldījums Konkursa ietvaros iesniegtās tāmes pozīciju apmaksai.
5. Atskaiti par visu izlietoto līdzfinansējumu komersante un saimnieciskās darbības veicēja iesniedz Konkursa rīkotājam 20 (divdesmit) dienu laikā pēc līdzfinansējuma izlietošanas, aizpildot nolikuma 5.pielikumā pievienoto formu.
6. Ja finansējuma izlietojuma atskaite netiek iesniegta vai izdevumus apstiprinošie dokumenti nav noformēti atbilstoši Ministru kabineta 2003.gada 21.oktobra noteikumos Nr.585 „Noteikumi par grāmatvedības kārtošanu un organizāciju” paredzētajām prasībām, vai līdzfinansējums nav izlietots atbilstoši tā mērķim, pārskaitītie finanšu līdzekļi attiecīgajam komersantam vai saimnieciskās darbības veicējam pilnā apmērā jāatgriež Konkursa rīkotājam 10 (desmit) dienu laikā no attiecīgā rakstveida paziņojuma saņemšanas no Konkursa rīkotāja.
7. Par izdevumu apliecinošiem dokumentiem tiek uzskatīti:
   1. rēķins un bankas maksājuma uzdevums;
   2. čeks un maksājuma uzdevums par avansa norēķinu.
8. Konkursa rīkotājam ir tiesības samazināt izmaksājamā līdzfinansējuma vai tā daļas apmēru, ja:
   1. iesniegtajos izdevumus apliecinošajos dokumentos iekļautās summas nepamatoti pārsniedz tirgus cenas;
   2. komersants vai saimnieciskās darbības veicējs ir izlietojis mazāku finanšu līdzekļu apjomu, nekā tika paredzēts atbilstoši nolikuma 1.pielikumam aizpildītajā tāmē.
9. Konkursa rīkotājam ir tiesības neizmaksāt līdzfinansējumu vai tā daļu, ja Konkursa dalībniece, komersante vai Konkursa uzvarētāja kā saimnieciskās darbības veicēja:
   1. jebkādā veidā ir maldinājusi Konkursa rīkotāju;
   2. nav iesniegusi visu pieprasīto informāciju vai dokumentus;
   3. neievēro ar Konkursa rīkotāju noslēgtajā līgumā par līdzfinansējuma piešķiršanu paredzētos noteikumus.
10. Konkursa rīkotājs ir tiesīgs pieprasīt:
    1. nekavējoties atmaksāt izmaksāto līdzfinansējumu, ja komersants vai saimnieciskās darbības veicējs:
       1. nav iesniedzis izdevumus apliecinošus vai citus prasītos dokumentus;
       2. nav iesniedzis kādu no atskaitēm par finansējuma (tai skaitā līdzfinansējuma) izlietojumu vai kāda no atskaitēm pamatotu iemeslu dēļ nav apstiprināta no Konkursa rīkotāja puses;
       3. tam piešķirto līdzfinansējumu vai tā daļu bez iepriekšējas saskaņošanas ar Konkursa rīkotāju izlietojis citu mērķu sasniegšanai;
       4. veicis vairāku projektu realizācijai piešķirto finanšu līdzekļu apvienošanu viena projekta īstenošanai;
       5. nepilda līgumā norādītās prasības.
    2. nekavējoties atmaksāt izmaksāto līdzfinansējumu:
       1. 30 % (trīsdesmit procentu) apmērā, ja Līguma saistību neizpilde tiek konstatēta pirmajā gadā pēc projekta aktivitāšu īstenošanas;
       2. 10 % (desmit procentu) apmērā, ja Līguma saistību neizpilde tiek konstatēta otrajā pēc projekta aktivitāšu īstenošanas
       3. ir pārkāptas Eiropas Komisijas Regulas Nr.1407/2013 prasības.
11. Iestājoties kādam no šī nolikuma 52.punktā minētajiem gadījumiem, 10 (desmit) darba dienu laikā pēc Konkursa rīkotāja pieprasījuma vēstules saņemšanas Konkursa uzvarētāja atmaksā saņemto līdzfinansējumu vēstulē norādītajā kontā. Ja ir pārkāptas Komisijas regulas Nr.1407/2013 prasības, Konkursa uzvarētājai ir pienākums atmaksāt Konkursa rīkotājam visu projekta ietvaros saņemto līdzfinansējumu kopā ar procentiem, ko publicē Eiropas Komisija saskaņā ar Komisijas 2004.gada 21.aprīļa regulas (EK) Nr.794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108.panta piemērošanai (turpmāk – Komisijas regula Nr.794/2004), 10. pantu, tiem pieskaitot 100 bāzes punktus, no dienas, kad līdzfinansējums tika izmaksāts konkursa uzvarētājai, līdz tā atgūšanas dienai, ievērojot Komisijas regulas Nr.794/2004 11.pantā noteikto procentu likmes piemērošanas metodi.
12. Konkursa rīkotājs veic *de minimis* atbalsta uzskaiti un reģistrāciju *de minimis* atbalsta uzskaites sistēmā, ievērojot normatīvos aktus par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.
13. Ja Konkursa dalībniece darbojas arī neatbalstāmajā nozarē, kas minēta nolikuma 11.3. apakšpunktā, vai veic darbības, kas ir neatbalstāmas, tad Konkursa dalībniecei ir jāveic izmaksu un darbību nošķiršana no tām darbībām un nozarēm, kurām piešķirts *de minimis* atbalsts Konkursa ietvaros atbilstoši Komisijas regulas Nr. 1407/2013 1. panta 2. punktam.”

X Kontroles mehānisms

1. Konkursa rīkotājam ir tiesības nolikumā paredzētās līguma darbības laikā veikt pārbaudes komersanta un saimnieciskās darbības veicēja darbības vietā, lai pārliecinātos par:
   1. iegādāto materiālo vērtību atrašanos komercdarbības vai attiecīgi saimnieciskās darbības veikšanas vietā;
   2. iegādāto materiālo vērtību atbilstību pieteikumā un līgumā minētajam;
   3. darbības norisi atbilstoši iesniegtajam Konkursa pieteikumam;
   4. citu saistību izpildi, kas izriet no Konkursa pieteikuma un noslēgtā līguma par līdzfinansējuma piešķiršanu.
2. Konkursa rīkotājs ir tiesīgs Konkursa īstenošanas laikā pieaicināt ekspertus, lai pārliecinātos par Konkursa pieteikuma atbilstību tirgus situācijai un šajā nolikumā noteiktajiem kvalitātes vērtēšanas kritērijiem.
3. Konkursa rīkotājam ir tiesības komersantei un saimnieciskās darbības veicējai pieprasīt sniegt papildu informāciju par komercdarbības vai attiecīgi saimnieciskās darbības realizāciju.
4. Konkursa rīkotājs veic projekta uzraudzību 2 (divus) gadus pēc projekta īstenošanas perioda.
5. Finansējuma saņēmējam jāsniedz 2 (divus) gadus Konkursa rīkotājam saimnieciskās darbības informatīvais pārskats (7.pielikums).
6. Konkursa dokumenti tiks glabāti atbilstoši to mērķiem, ņemot vērā šādus kritērijus:
   1. Neapstiprinātie projekti un to pieteikumi tiks glabāti pie Konkursa rīkotāja līdz Konkursa ietvaros paredzētā līdzfinansējuma izmaksai;
   2. Konkursa rīkotājs veic ar līdzfinansējuma piešķiršanu saistīto dokumentu glabāšanu 10 (desmit) fiskālos gadus no Konkursa ietvaros pēdējā piešķirtā līdzfinansējuma. Konkursa uzvarētājs veic dokumentu glabāšanu 10 (desmit) fiskālos gadus no tam piešķirtā atbalsta piešķiršanas brīža. Dokumentu glabāšana var notikt kā fiziskajā, tā elektroniskajā arhīvā.
   3. Organizatoriskie dokumenti tiek glabāti 10 (desmit) fiskālos gadus no Konkursa ietvaros pēdējā piešķirtā līdzfinansējuma, to glabāšanu nodrošina Konkursa rīkotājs, kas glabā tos gan fiziskā, gan elektroniskajā arhīvā.

Izpilddirektors *(personiskais paraksts)* K.Ločs